
Zalaegerszeg környéki tavak fejlesztési potenciáljának elemzése

Kulcsszavak: zalaegerszegi térség; elöregedő aprófalvak; völgyzárógátas víztározók; ökoturisztikai fejlesztések
A kutatás során arra keresem a választ, hogy milyen állapotban vannak jelenleg a Zalaegerszeg környéki tavak, milyen fejlettségbeli különbségek figyelhetőek meg a megyeszékhelyen és a környező aprófalvas, elöregedő térségben lévő tavak esetében, illetve mennyire van létjogosultsága az ökoturisztikai fejlesztési potenciálnak a vizsgált területen. Célom feltárni a kiaknázatlan fejlesztési lehetőségeket, ezáltal létrehozva látogatottabb, színvonalasabb helyszíneket.
Mintaterületnek 4 db Zalaegerszeg környéki víztározót jelölök ki, melyek reprezentálják a térségben megtalálható tavak többségét, ezáltal egy gyakorlatban is alkalmazható módszertant irányzok elő. A kutatás során különböző léptékekben végzem el a vizsgálatokat, először tágabb, térségi szinten, majd szűkebb, településcsoport szinten, végül pedig objektum szinten. Az utóbbi terepi felmérésekkel megalapozott elemzéséhez 3 zónát jelölök ki, illetve saját szempontrendszert dolgozok ki. A terepi munkarészek eredményeit összevetem a kérdőíves felmérések válaszaival, valamint a szóbeli adatközlők megállapításaival, alátámasztva a javaslatok gyakorlati alkalmazhatóságát és relevanciáját.
A kutatást megalapozták a saját szempontrendszer szerinti terepi felmérések, melyek eredményeként meghatároztam a jelenlegi funkciókat betöltő parttípusokat. Megállapítottam, hogy míg a Gébárti-tó népszerű turisztikai célpont, mesterségesen kialakított környezettel, újszerű eszköztárral, fejlett infrastruktúrával, addig a Borostyán-tó közepesen fejlett, gazdag természeti értékekkel rendelkezik, elavult műtárgyakkal. A legelmaradottabbak, az elmúlt években fejlesztések hiányában korszerűtlen létesítményekkel rendelkező Kustánszegi-tó és Pacsai horgásztó. E fejlettségbeli különbségek figyelhetőek meg a térség egyéb tavainál is, így megújítási és korszerűsítési törekvések, új funkciók létrehozása általánosan is alkalmazható egyéb, hasonló adottságokkal rendelkező állóvizeknél is.
A dolgozat eredménye az ökoturisztikai, azaz rekreációs, védelmi és edukációs célú fejlesztési irányok meghatározása. A Gébárti-tó esetében elsősorban rekreációs, a Pacsai horgásztónál védelmi, a Borostyán-tó és Kustánszegi-tóval kapcsolatban pedig edukációs fő fejlesztési irányt határoztam meg. A kutatási eredmények hozzájárulnak a látogatottabb és napjainkban népszerű turisztikai célpontok kialakításához. A fejlesztésekre tett javaslatok a felbecsülhetetlen értékű természeti kincsekre alapozva elővetítik a zalaegerszegi elöregedő térség fejlődését.



